Bobbysocks

Bobbysocks er en tidligere pop-duo som besto av den norske artisten Hanne Krogh og svensk-norske Elisabeth Andreassen. Duoen kom sammen sommeren 1984 og spilte inn sitt første album i Silence Studio i Sverige. Låtene var skrevet av Rolf Løvland og Rolf Graf. Albumet ble gitt ut mot slutten av året og solgte på kort tid over  eksemplarer.

I 1985 deltok duoen i den norske Melodi Grand Prix-finalen med Rolf Løvlands melodi «La det swinge» som ble valgt til å representere Norge i den internasjonale finalen. Bidraget ble regnet som forhåndsfavoritt, og etter endt avstemning hadde «La det swinge» en ledelse på 18 poeng. Bobbysocks ble da de første til å vinne Eurovision Song Contest for Norge. På kjøreturen tilbake til Oslo sto gratulanter i kø langs hele ruten fra Svinesund.

Turneer og opptredener
Etter seieren deltok duoen i en rekke TV-show i Europa før en den påfølgende sommerturneen, Swinging Tour '85, som startet i Sykkylven 1. juni. Over  mennesker møtte opp på konsertene med et rekordstort oppmøte på over  bare i Nygårdsparken i Bergen.

I august fremførte Bobbysocks «La det swinge» tre ganger på den direktesendte Sopotfestivalen. I september opptrådte duoen for rundt syv tusen tilskuere i Sydney i Australia. I september var Bobbysocks æresgjester under Asian Pacific Song Contest i Singapore der duoen fremførte «La det swinge» som åpnings- og avslutningsnummer foran omkring to milliarder TV-seere før turen gikk til Moskva med fire konserter.

I januar 1986 fremførte Bobbysocks Lars Kilevold og Eivind Rølles' melodi «Waiting for the Morning» under Spellemannprisen. LP-platen solgte over 100 000 i Norge og ble også utgitt i Sverige, Argentina og Brasil.

Det påfølgende albumet, Walkin' on Air, ble produsert i California og solgte til gull etter fire dager. Etter å ha promotert platen i Skandinavia, reiste Krogh og Andreasson tilbake til USA der de blant annet laget et lørdagsunderholdningsprogram for NRK. 

Etter dette ble duoen oppløst, og de to kunne gjenoppta sine solokarrierer i 1988.

Gjenforeninger
Hanne Krogh og Elisabeth Andreassen har etter 1988 vært gjenforent en rekke ganger for forskjellige opptredener blant annet på Momarkedet i 1990 og under Haugesunds 150-årsjubileum i 2004. Bobbysocks underholdt også på TV-showet Congratulations som feiret Eurovision Song Contests 50-årsjubileum.

I forbindelse med Bobbysocks feiring av 25-årsjubileet i 2010 opptrådte duoen blant annet i den svenske Melodifestivalen. Et samlealbum med tyve gamle og to nyinnspilte låter ble utgitt i mai samme år.

Priser og utmerkelser
 Vinnere av Peer Gynt-prisen i 1985
 Vinnere av juryens hederspris under Spellemannprisen 1985
 Hedres med en frimerkeutgivelse av Posten Norge i mai 2010

Diskografi
I perioden fra 1984 til 2010 har Bobbysocks gitt ut fem LP- eller CD-album og seks singler. I 2010 ble det også utgitt en nedlastbar singel medvirkende Vidar Busk. Singelen med «Let it Swing» ble utgitt i Japan, Sovjetunionen, Australia og i store deler av det europeiske markedet. 

Debutalbumet, som ble utgitt på nytt med «La det swinge» inkludert, nådde det en tredjeplass på VG-lista, mens singelutgivelsen oppnådde en førsteplass og lå til sammen i syv uker på lista. Den engelske versjonen, «Let it Swing», ble en internasjonal hit og oppnådde blant annet en første- og niendeplass på henholdsvis de belgiske og nederlandske topplistene. I Storbritannia nådde den 44.-plass.

Se også
 Eurovision Song Contest 1985

Referanser

Eksterne lenker 
 Hanne Kroghs offisielle hjemmeside
 Elisabeth Andreassens offisielle hjemmeside
 Nettstedet youtube: Bobbysocks' La det swinge fremført i Eurovision Song Contest 1985.
 

Vinnere av Eurovision Song Contest
Vinnere av Melodi Grand Prix
Deltakere i Melodi Grand Prix
Jentegrupper
Vinnere av Spellemannprisen
Vinnere av Spellemannprisens hederspris